次韵孔處度李榮期同游汝陽城西等慈寺溪堂
作者：釋道潜
朝代：宋

paragraphs: 汝陽介崧洛，郡邑古且幽。
出郭纔數里，招提據清流。
千章鬰古木，中有百尺樓。
循梯到朱欄，眼接萬象游。
二豪俱才華，筆力勝九牛。
佳辰同覽眺，高懷肯悲秋。
軒渠發笑語，遼亂驚鳬鷗。
平生讀書要，取用不假鈎。
想當援毫初，應手如見投。
挹子明月光，泠然洗吾眸。